ইতিমধ্যে ইউনিফর্ম পরা দু’জন পুলিশ পাশে এসে দাঁড়িয়েছে, দেখে বাপ বেটার পিলে চমকে গেল। পুলিশের কাঁধে সেই আদ্যিকালের থ্রি নট থ্রি রাইফেল। ক্যাম্পের গায়ে দাঁড়িয়ে একটা পুলিশের জীপ। ভোরের নির্জনতা একটু আগেও ছিল, এখন আর নেই। দু’একজন করে ক্যাম্পের ঘুম ভাঙা বাসিন্দা জড়ো হয়েছে। ক্যাম্পে দাবানলের মতো ছড়িয়ে পড়েছে খবরটা, বাপ-বেটাকে পুলিশ অ্যারেষ্ট করেছে। পৈসাঞ্জুর মা চিল চিৎকার করতে ছুটে এল-অগো তমরা কোথায় নিয়া জান্‌? উমুরা কি করিসে?